Ντέιβιντ Μακλίν (ποδοσφαιριστής)

Ο **Ντέιβιντ Πρόφετ Μακλίν** (*David Prophet McLean*, 13 Δεκεμβρίου 1890 – 21 Δεκεμβρίου 1967) ήταν Σκωτσέζος διεθνής ποδοσφαιριστής που αγωνιζόταν ως επιθετικός. Ένας από τους καλύτερους σκόρερ της εποχής του, αγωνίστηκε με επιτυχία στα πρωταθλήματα Αγγλίας και Σκωτίας και σημείωσε τουλάχιστον 511 γκολ σε 801 επίσημους αγώνες.

## Καριέρα

Ο Μακλίν μεταγράφηκε από την ομάδα της πόλης που γεννήθηκε Φόρφαρ στη Σέλτικ Γλασκώβης πριν κλείσει τα 17 του χρόνια και έκανε το ντεμπούτο του στον επαναληπτικό τελικό του Κυπέλλου Σκωτίας με αντίπαλο τη Ρέιντζερς Γλασκώβης σημειώνοντας το καθοριστικό γκολ στη νίκη με 2–1. Ήταν ο νεότερος σκόρερ σε επίσημο αγώνα του συλλόγου για περισσότερο από ένα αιώνα, ενώ παραμένει ο νεότερος σε ντέρμπι για τη Σέλτικ. Στο ντεμπούτο του στο πρωτάθλημα - μια σύγκρουση  με την Πορτ Γκλάσκοου Αθλέτικ στις 2 Νοεμβρίου 1907 - σημείωσε χατ-τρικ καθώς η Σέλτικ θριάμβευσε με 5–0. Ήταν ο νεότερος σκόρερ χατ-τρικ στην μέχρι τότε ιστορία του συλλόγου. Οι αστραπιαίες αντιδράσεις του και τα δυνατά σουτ φάνηκαν ήδη από την αρχή της καριέρας του. Την επόμενη χρονιά κατέκτησε το δεύτερο πρωτάθλημα Σκωτίας συμπεριλαμβανομένου ενός σημαντικού ρόλου στο «διάσημο δεκαπενθήμερο» της Σέλτικ τον Απρίλιο του 1909, όταν έπαιξαν οκτώ παιχνίδια σε δώδεκα ημέρες για να διατηρήσουν το πρωτάθλημα. Ωστόσο, δεν μπόρεσε να καθιερωθεί και έτσι δόθηκε σε άλλες ομάδες.

Στην Αγγλία ξεκίνησε τη σταδιοδρομία του στην Πρέστον Νορθ Εντ, όπου παρέμενε για ενάμιση χρόνο και ακόλουθα στη Σέφιλντ Γουένσντεϊ από το 1911. Ήταν ο πρώτος σκόρερ δύο φορές σε διαδοχικές σεζόν στην κορυφαία κατηγορία της χώρας. Μοιράστηκε τη διάκριση με δύο άλλους την πρώτη φορά, όλοι με 25 γκολ, προτού βγει νικητής το 1912–13 με 30. Το 1915, ο Πρώτος Παγκόσμιος Πόλεμος σταμάτησε το ποδόσφαιρο στην Αγγλία, αλλά όχι στη Σκωτία, και ο Μακλίν αγωνίστηκε μεταξύ άλλων και για τους αντιπάλους της Σέλτικ, Ρέιντζερς Γλασκώβης. Στη μοναδική του σεζόν ήταν πρώτος σκόρερ στο πρωτάθλημα της Σκωτίας το 1918–19 (29 γκολ σε 24 αγώνες) χάνοντας μάλιστα 10 αγώνες λόγω τραυματισμού. Έτσι, έγινε ο πρώτος (από τους μόνο δύο) παίκτης που έγινε πρώτος σκόρερ στις κορυφαίες κατηγορίες, τόσο στην Αγγλία, όσο και στη Σκωτία. Ομως, η Ρέιντζερς τερμάτισε δεύτερη στο πρωτάθλημα, ένα βαθμό πίσω από τη Σέλτικ. Κατέκτησε επίσης ένα άλλο Κύπελλο Γλασκώβης, έντεκα χρόνια μετά το πρώτο του, με νίκη επί την Σέλτικ. 

Το 1919 εντάχθηκε στη Μπράντφορντ για τρία χρόνια, όπου αγωνίστηκε μαζί με τον μικρότερό του αδερφό Τζορτζ στην τελευταία του σεζόν, με την ομάδα να έχει υποβιβαστεί στη δεύτερη κατηγορία. Μεταγράφηκε στη Νταντί το 1922, με την οποία έφτασε στον τελικό του Κυπέλλου Σκωτίας την ίδια χρονιά, αλλά το γκολ που σημείωσε δεν ήταν αρκετό για να δώσει το τρόπαιο (νίκη της Σέλτικ με 2–1). Έκλεισε την καριέρα του στην πατρίδα του με πέντε ακόμη χρόνια στη Φόρφαρ Αθλέτικ. Σύμφωνα με την IFFHS, ο Μακλίν σημείωσε 316 τέρματα πρώτης κατηγορίας πρωταθλήματος, ενώ σύμφωνα με την RSSSF 447 γκολ σε όλα τα επίπεδα των πρωταθλημάτων.

Αγωνίστηκε μια φορά για τη Σκωτία, σε αγώνα του Πρωταθλήματος Βρετανικών Νήσων του 1912 με αντίπαλο την Αγγλία στη Γλασκώβη, που έληξε με ισοπαλία 1–1, χωρίς ο ίδιος να σκοράρει. Περαιτέρω διεθνείς ευκαιρίες ήταν περιορισμένες από τον Παγκόσμιο Πόλεμο.

## Τίτλοι και διακρίσεις

**Σέλτικ**
* Πρωτάθλημα Σκωτίας (3): 1908, 1909, 1910
* Κύπελλο Σκωτίας: 1908

**Ατομικές διακρίσεις**
* Πρώτος σκόρερ πρωταθλήματος Αγγλίας (2): 1912, 1913
* Πρώτος σκόρερ πρωταθλήματος Σκωτίας: 1919

## Στατιστικά στοιχεία επίσημων αγώνων
 

Πηγή : Prolific Scorers Data - David McLean - Additional Data (2024)

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών  με τα περισσότερα τέρματα πρωταθλήματος

## Παραπομπές


## Εξωτερικοί σύνδεσμοι
 

 
Κατηγορία:Σκωτσέζοι ποδοσφαιριστές 
Κατηγορία:Ποδοσφαιριστές Εθνικής Σκωτίας 
Κατηγορία:Ποδοσφαιριστές Σέλτικ Γλασκώβης 
Κατηγορία:Ποδοσφαιριστές Ρέιντζερς Γλασκώβης
Κατηγορία:Ποδοσφαιριστές Πρέστον Νορθ Εντ 
Κατηγορία:Ποδοσφαιριστές Σέφιλντ Γουένσντεϊ 
Κατηγορία:Ποδοσφαιριστές Νταντί ΦΚ 
Κατηγορία:Επιθετικοί ποδοσφαιριστές